ለዓመታት የተቋረጠው የዓለም ንግድ ድርጅት አባልነት ድርድር በጥቅምት ወር በይፋ ይጀመራል
ከ15 ዓመታት በላይ ሲጓተት የቆየው የዓለም ንግድ ድርጅት የአባልነት የድርድር ሒደት እንደ አዲስ ተጀምሮ፣ አራተኛው የድርድር ምዕራፍ ስብሰባ በመጪው ጥቅምት 2012 ዓ.ም. እንደሚካሄድ ታወቀ፡፡ የአባልነት ሒደቱ በሁለት ዓመታት ውስጥ እንዲጠናቀቅ ዝግጅት መጀመሩም ተሰምቷል፡፡ የሸቀጦች የቀረጥ ጣሪያን ጨምሮ በአራት መስኮች የመደራደሪያ ሰነዶች ላይ ዝግጅት ተጀምሯል፡፡በጠቅላይ ሚኒስትሩ የኢኮኖሚ ፖሊሲ ጉዳዮች አማካሪና ኢትዮጵያን በዋና ተደራዳሪነት የሚወክሉት አቶ ማሞ እስመለዓለም ምሕረቱ፣ አሥር አባላት የተካተቱተበት ብሔራዊ ኮሚቴ ተዋቅሮ ሥራውን በይፋ እንደጀመረና የመጀመርያውን ስብሰባም ሰኔ 15 ቀን 2011 ዓ.ም. እንዳካሄደ መግለጻቸውን መዘገባችን ይታወሳል፡፡ ይህንን ተከትሎም በመጪው ጥቅምት እንደሚጀመር በሚጠበቀው የድርድር ሒደት፣ ኢትዮጵያ በአገልግሎት መስክ ያደረገቻቸው ለውጦች ድርድሩን እንደሚያፋጥኑት ይታመናል፡፡ የብሔራዊ ኮሚቴው ስብሰባ በዕቃዎች የቀረጥ ጣሪያ ወይም ‹‹ጉድስ ኦፈር››፣ ለውድድር ክፍት በሚደረጉ የአገልግሎት መስኮች ወይም ‹‹ሰርቪስ ኦፈር›› ላይ መወያየቱ የሚታወስ ነው፡፡ በተለይም በሸቀጦች የታሪፍ ጣሪያ ላይ ውሳኔ እንደሚያሳልፍ አቶ ማሞ መግለጻቸው አይዘነጋም፡፡ አራተኛው የድርድር ሒደት በቅርብ ጊዜ ውስጥ እንደሚጀመር፣ ለዚህም የድርድር ሰነዶችና የአገሪቱን የንግድና የኢኮኖሚ ፖሊሲዎች ከዓለም ንግድ ድርጅት ሕግጋትና አሠራሮች ጋር የማጣጣም ሥራዎች መካሄድ መጀመራቸውን ገልጸው ነበር፡፡ በመሆኑም ይህ አራተኛ ዙር የድርድር ሒደት በመጪው ዓመት መጀመርያ እንዲካሄድ ቀጠሮ መያዙን አቶ ማሞ ለሪፖርተር ገልጸዋል፡፡   ከጠቅላይ ሚኒስትር ቢሮ፣ ከንግድና ኢንዱስትሪ ሚኒስቴር፣ ከውጭ ጉዳይ ሚኒስቴር፣ ከገንዘብ ሚኒስቴር፣ ከጉምሩክ ኮሚሽን፣ ከኢትዮጵያ ብሔራዊ ባንክ፣ ከፌደራል ዓቃቤ ሕግ፣ ከኢትዮጵያ ኢንቨስትመንት ኮሚሽን፣ ከፕላንና ልማት ኮሚሽን፣ እንዲሁም ከፖሊሲ ጥናት ኢንስቲትዩት የተውጣጡ ከፍተኛ አመራሮች የተካተቱበት ብሔራዊ ኮሚቴ ሥራውን መጀመሩ ይታወቃል፡፡ ለስድስት ዓመታት ተቋርጦ የቆየውን ድርድር ለማስጀመር ቴክኒካዊ ሥራዎች ስለመጠናቀቃቸው መዘገባችንም ይታወሳል፡፡ እንደ አቶ ማሞ ከሆነ፣ ከዚህ ቀደም በተካሄዱ ሦስት የድርድር ምዕራፎች ወቅት የፖሊሲና የቴክኒክ ሰነዶች ለዓለም ንግድ ድርጅት ተደራዳሪዎች ቀርበዋል፡፡ ሦስተኛውና የመጨረሻው ድርድር ከሰባት ዓመታት በፊት ተካሂዶ እንደነበርም አስታውሰዋል፡፡በዓለም ንግድ ድርጅት አባልነት ድርድር ሒደት ወቅት በተደራዳሪ አገሮች በኩል ሲነሱ የነበሩ የአገልግሎት መስኮችን ለውድድር ክፍት የማድረግ ክርክሮች ምላሽ ያገኙ ይመስላሉ፡፡ ስለዚህ ጉዳይ ለሪፖርተር ያብራሩት አቶ ማሞ፣ ኢትዮጵያ በራሷ ተነሳሽነት ዝግ የነበሩ እንደ ቴሌኮም፣ የኤሌክትሪክ ኃይል፣ የሎጂስቲክስና የፋይናንስ ዘርፎች በከፊልም ቢሆን ክፍት እየተደረጉ እንደሚገኙ አመላክተዋል፡፡ በቴሌኮም ዘርፍ ሁለት አዳዲስ ኩባንያዎች እንዲገቡ፣ ኢትዮ ቴሌኮምም 49 በመቶ ይዞታውን እንዲሸጥ፣ የሎጂስቲክስ ዘርፉም 49 በመቶ ድርሻው ለውጭ ባለሀብቶችና ድርጅቶች ክፍት እንዲደረግ፣ የባቡር ትራንስፖርትም ለውጭ ኩባንያዎች እንዲከፈት፣ የኤሌክትሪክ ዘርፉም የውጭ ኃይል አምራቾች እንዲገቡበትና የኢትዮጵያ ኤሌክትሪክ ኃይልም ድርሻውን እንዲሸጥ፣ ብሎም የፋይናንስ ዘርፉ በተለይም የባንክ ኢንዱስትሪው ትውልደ ኢትዮጵያውያን እንዲሳተፉበት የራሳቸውን ባንክ መመሥረት እንዲችሉ የሚፈቅድ አዋጅ መውጣቱ ሁሉ፣ በአገልግሎት መስኩ ለድርድር ሒደቱ መቀላጠፍ በር የሚከፍቱ ዕርምጃዎች ተብለዋል፡፡ ኢትዮጵያ የዓለም ንግድ ድርጅት አባልነትን የምትፈልገው በዓለም አቀፍ ደረጃ ያላትን ተቀባይነትና ተዓማኒነት ለማጠናከር፣ የውጭ ኩባንያዎችም በኢትዮጵያ መዋዕለ ንዋያቸውን ሲያፈሱ በሙሉ ልብ የሚተማመኑበት ማዕቀፍ ለመፍጠር የዓለም ንግድ ድርጅት አባል መሆን አስተዋጽኦ እንደሚያበርክት አቶ ማሞ ገልጸዋል፡፡በአሁኑ ወቅት እንደ አዲስ የተጀመረው የድርድር ሒደት በሁለት ዓመታት ውስጥ እንዲጠናቀቅ በመንግሥት ካቢኔ በኩል ውሳኔ እንደተላለፈ የሚጠቁሙ መረጃዎች አሉ፡፡ ብሔራዊ ኮሚቴውም በሰኔ ወር በዝግ ተወያይቷል፡፡ ኢትዮጵያ በአራት መስኮች ማለትም በንግድና በአገልግሎት መስክ ከምትደራደርባቸው በተጨማሪ፣ በአዕምሯዊ ንብረቶችና በሌሎችም የንግድ መስኮች ላይ የድርድር ሒደቶችን እንደምትጀምር ይጠበቃል፡፡ በአሁኑ ወቅት የዓለም ንግድ ድርጅት ታዛቢ አባል የሆነችው ኢትዮጵያ፣ በአፄ ኃይለ ሥላሴ ዘመነ መንግሥት ድርጅቱ ሲመሠረት በአባልነት እንድትካተት የቀረበላትን ጥያቄ ወደ ጎን ማለቷን የሚያስታውሱ አሉ፡፡ በአሁኑ ወቅት ወደ ዓለም ንግድ ድርጅት አባልነት የሚደረገው ጉዞ ውስብስና ፈታኝ እየሆነ መምጣቱ ቢታወቅም፣ ከቅርብ ጊዜ ወዲህ በኃያላኑ አገሮች መካከል እየተካረረ የመጣውና በታሪፍ ላይ የተመሠረተው የዓለም የንግድ ጦርነት የዓለም ንግድ ድርጅትን ሚና እየተፈታተነው እንደሆነ ተንታኞች ይገልጻሉ፡፡  የንግድ ድርድር ሒደቱን የሚያስተባብረው ብሔራዊ ኮሚቴ ሰብሳቢ አቶ ማሞ ሲሆኑ፣ ምክትላቸው የንግድና ኢንዱስትሪ ሚኒስትር ዴኤታ ምሥጋኑ አረጋ (አምባሳደር) ናቸው፡፡ 